
Életképes entitás született? – Dél-Szudán nemzetközi pozíciójának változása és függetlenségének jövője komparatív kontextusban

Működőképes lehet-e egy újonnan independenssé lett állam a nemzetközi politika gyakran nem humánus módszereket alkalmazó arénájában? Maga a kérdés rendkívül aktuálisnak számít napjaink legfiatalabb országa, s az ENSZ 193. tagállama, Dél-Szudán szempontjából.
Dolgozatomban a 2011 júliusában hivatalosan is függetlenné vált afrikai államot állítottam vizsgálódásaim fókuszába, alapul véve azon utópisztikus prognosztizációt, mely szerint északi szomszédjának és a transznacionális szféra segítségével, a nemzetközi viszonyok méltó szereplőjévé válhat a közeljövőben. Ahhoz azonban, hogy a témával kapcsolatban átfogó képet kapjunk a kialakult helyzetről, – olyan keretbe foglalva, mint például a modernizmus, realizmus eszméje, vagy a „kétszintű játék” elmélete – szükséges elhelyezni Dél-Szudánt a világ geopolitikai, geostratégiai térképén, illetve elemzés tárgyává kell tenni azon legfőbb okokat, melyek a mai, kissé konfúznak nevezhető állapotot eredményezték.
Munkám második részében a téma relevanciájára való különös tekintettel, s a multidiszciplináris megközelítések kifejtése után, Koszovó komparatív példájának aspektusából megerősítést nyernek a jövőre vonatkozó állítások. Így kerül bemutatásra – a dokumentum -, valamint tartalomelemzés kutatási metódusainak segítségével – azon jelenlegi gazdasági, politikai és szociális problémakomplexum, mellyel szembesülni volt kénytelen a fiatal ország.
Dél-Szudán önállóvá válása bizonyíték arra vonatkozóan, hogy a 21. században az emberi jogok érvényre juttatása reális alternatíva, s egy, a szabadságra közel fél évszázada vágyakozó entitás elszánt törekvéseit sem nemzetközi politika, sem diverz identitások felett uralmat gyakorló hatalom nem írhatja felül.



